Diari Oficial de la Generalitat Valenciana


Sumari del DOGV 6901, del 13-11-2012 (2012/10589)

Bases particulars reguladores per a la gestió indirecta del programa d'actuació integrada del sector UE 9 i SN 1-6 del Pla General d'Ordenació Urbana.
------------------------------------------------------------------------------------------------------------------------------------------------------

### Dades del document

Número de DOGV
:   6901

Data del DOGV
:   13-11-2012

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2012/10072


Data del document
:   08-10-2012

Organisme emissor
:   Ajuntament de Callosa de Segura

Tipus de document
:   Anunci

Descriptors 

:   * Callosa de Segura
    * administració local
    * pla d'urbanisme

Bases particulars reguladores per a la gestió indirecta del programa d'actuació integrada del sector UE 9 i SN 1-6 del Pla General d'Ordenació Urbana. [2012/10785]  
Vista la moció presentada pel regidor delegat d'Alcaldia en matèria d'obres i urbanisme, de data 19 de setembre de 2012, que literalment diu així:  
«Francisco José Rodríguez Bernabeu, regidor delegat d'Alcaldia en matèria d'obres i urbanisme, al Ple de la corporació eleva la següent:  
  
Moció  
Basant-se en el conveni urbanístic de data 4 de maig de 2012 entre l'Ajuntament i la mercantil Procumasa, SA, i Cucheto, SL, en el qual s'acorda textualment en el punt sext que "a fi de procedir al compliment d'allò que s'ha acordat, es procedirà en el pròxim Ple municipal a presentar este conveni per a la seua aprovació, i en el mateix Ple o en el següent les bases particulars de programació per a la gestió i urbanització del sector SN 1-6 i UE 9", es proposa al Ple s'adopte l'acord següent:  
1. Aprovar l'inici del procediment per mitjà de gestió indirecta.  
2. Aprovar les bases particulars reguladores per a la gestió indirecta del programa d'actuació integrada parcial del sector UE 9 i SN 1-6 del Pla General d'Ordenació Urbana, i s'hi inclouen els acords aconseguits en l'esmentat conveni.  
3. La publicació d'estes bases com legalment procedisca.»  
El Ple d'esta corporació, en sessió celebrada amb caràcter ordinari el dia 27 de setembre de 2012, va adoptar per majoria absoluta del número legal de membres d'esta, amb 12 vots a favor (grup del PP), quatre vots en contra (grup del PSOE), i una abstenció (grup d'EU), els acords següents:  
1. Aprovar l'inici del procediment per mitjà de gestió indirecta.  
2. Aprovar les bases particulars reguladores per a la gestió indirecta del programa d'actuació integrada parcial del sector UE 9 i SN 1-6 del Pla General d'Ordenació Urbana, i s'hi inclouen els acords aconseguits en l'esmentat conveni.  
3. La publicació d'estes bases com legalment procedisca.  
Les bases que seguixen han ajustat el seu contingut a l'IVA legalment vigent en este moment, perquè les presentades a comissió i Ple ho estaven a impostos ja no vigents.  
  
  
Bases particulars reguladores per a la gestió indirecta del programa d'actuació integrada del sector UE 9 i SN 1-6 del Pla General d'Ordenació Urbana de Callosa de Segura  
  
Antecedents  
El Pla General d'Ordenació Urbana de Callosa de Segura va ser aprovat definitivament per Acord de la Comissió Territorial d'Urbanisme de València, i publicat en el Butlletí Oficial de la Província d'Alacant de data 20 de maig de 2002, aprovat a l'empara de la Llei 6/1994, Reguladora de l'Activitat Urbanística de la Comunitat Valenciana.  
Després de l'entrada en vigor de la Llei 16/2005, de 30 de desembre, de la Generalitat, Urbanística Valenciana -d'ara en avant LUV-, que va derogar l'anterior legislació urbanística (LRAU), i d'acord amb el que preveuen els articles 42 i 131 d'esta llei, l'Ajuntament de Callosa de Segura ha aprovat amb data 23 de novembre de 2006 les bases generals per a l'adjudicació de programes d'actuació integrades i aïllades ajustades a les exigències legals.  
L'Ajuntament de Callosa de Segura té interés a procedir a la tramitació i gestió, indirecta, del sector denominat UE 9 i SN 1 a 6 aprovat en Acord de la Comissió Territorial d'Urbanisme (CTU) de data 18 de gener de 2008 (BOP 09.11.2009). De conformitat i sobre la base tant del que establix l'article 131 de la LUV, com en l'article 287 del Decret 67/2006, de 19 de maig, del Consell, pel qual s'aprova el Reglament d'Ordenació i Gestió Territorial i Urbanística -d'ara en avant ROGTU-, i a fi de regular les qüestions jurídiques, econòmiques i administratives que afecten tant el procediment d'adjudicació com al desplegament i execució del programa d'actuació integrada, per gestió indirecta, del sector UE 9 i SN 1 a 6 del Pla General d'Ordenació Urbana de Callosa de Segura, s'establixen estes:  
  
  
Bases particulars  
  
Primera. Objecte del present concurs  
Estes bases particulars tenen com a objecte la programació de l'actuació urbanística integrada del sector UE 9 i SN 1 a 6 de sòl urbanitzable del Pla General d'Ordenació Urbana de Callosa de Segura, així com regular les condicions bàsiques de caràcter tècnic, jurídic, econòmic i administratiu per a la selecció d'un programa d'actuació integrada i un urbanitzador per al desenrotllament de l'esmentat sector.  
  
Es tracta, doncs, de programes d'un àmbit de sòl ja classificat pel vigent Pla General d'Ordenació Urbana com a sòl urbanitzable i ordenat detalladament en tramitació que va culminar amb l'Acord de la Comissió Territorial d'Urbanisme de data 18 de gener de 2008, publicat en el Butlletí Oficial de la Província d'Alacant de data 9 de novembre de 2009.  
Estes bases particulars han d'interpretar-se de conformitat amb el que disposa la Llei 16/2005, de la Generalitat Valenciana, Urbanística Valenciana (LUV), l'article 286 del Reglament d'Ordenació i Gestió Territorial i Urbanística (ROGTU), aprovat per Decret 67/2006, de 19 de maig, del Consell, i les bases generals aprovades per l'Ajuntament de Callosa de Segura i publicades en el Butlletí Oficial de la Província d'Alacant de data 18 de desembre de 2006.   
  
  
Segona. Àmbit d'estes bases particulars. Ordenació vigent i directrius  
Àmbit de les bases particulars. L'àmbit que constituïx l'objecte d'estes bases particulars, i d'este concurs, el constituïx el sector denominat UE 9 i SN 1 a 6 del Pla General d'Ordenació Urbana de Callosa de Segura (després de la modificació continguda en Acord de la CTU de data 18 de gener de 2009), als efectes de possibilitar la iniciació de la tramitació d'un programa d'actuació integrada en règim de gestió indirecta.   
El sector UE 9 i SN 1 a 6 és un sòl urbanitzable, ordenat detalladament. Els seus límits són els següents:   
Al nord: límit del sòl urbà.  
Al sud: sòl no urbanitzable i circumval·lació.  
A l'est: sòl urbà i sòl no urbanitzable.  
A l'oest: sòl urbà i urbanitzable.  
Ordenació vigent i directrius. D'acord amb l'aprovació que es va produir mitjançant un Acord de la CTU de data 18 de gener de 2009, els paràmetres urbanístics del sector són els següents:  
  
Superfície del sector 146.095 m²  
Superfície de xarxa viària i aparcaments 36.181 m²  
Superfície dotacional total 55.827 m²  
Superfície d'ús residencial 83.709 m²  
Superfície d'ús terciari 3.715 m²  
Índex d'edificabilitat neta residencial 0.8240 m²t/m²s  
Índex d'edificabilitat neta terciari 0.9163 m²t/m²s  
Aprofitament objectiu total 72.383,27 m²t  
Aprofitament subjectiu 65.967.27 m²t  
Excedent d'aprofitament 8.796,85 m²t  
Reserva de sòl habitatge protegit   
(% edif. residencial) 25 % edif. residencial  
  
Observacions:   
-La resta de condicionants i determinacions són els recollits en l'acord aprovatori, publicat en el Butlletí Oficial de la Província d'Alacant de data 9 de novembre de 2009, a què ens remetem i forma part de l'expedient administratiu i d'estes bases.  
- Es podrà efectuar per fases, agafant carrers complets.  
- El programa d'actuació integrada podrà redelimitar i inclús subdividir el seu àmbit en distintes unitats d'execució, sempre que complisca les condicions de l'article 119 del Reglament de Planejament de la Comunitat Valenciana (RPCV).  
En cap cas es podrà proposar una alteració del límit territorial del sector, si no és als efectes de xicotetes modificacions necessàries per a dotar de coherència a este o millorar els seus accessos o infraestructures.   
En l'annex número 1 d'estes bases s'acompanya fitxa de planejament i gestió i pla de situació, pla de delimitació i ordenació de l'àmbit assenyalat.  
  
Tercera. Necessitats i objectius a satisfer pel programa d'actuació integrada  
El programa d'actuació integrada del sector UE 9 i SN 1 a 6 1 atendrà als fins propis i determinats per l'instrument de planejament local per al desenrotllament de l'esmentat àmbit residencial ordenat detalladament. El desenrotllament de l'actuació integrada de l'àmbit descrit en la base anterior té com a funció la seua incorporació a l'estructura general del territori d'este municipi, i al seu entramat urbà.  
  
A estos efectes, l'alternativa tècnica del programa d'actuació integrada del sector UE 9 i SN 1 a 6 de Callosa de Segura haurà de contemplar com a mínim, els següents documents de planejament i els seus complements:  
- Memòria de l'alternativa tècnica.  
- Projecte d'urbanització.  
La proposició juridicoeconòmica haurà de contindre documentació suficient per a definir, amb precisió, els requisits previstos en l'article 127 de la LUV i en els articles 302 i següents del ROGTU. L'esmentada documentació detallarà amb claredat el conjunt de magnituds econòmiques del programa, amb especial referència a les diferents partides de gastos i costos a sufragar per la propietat i al coeficient de canvi que es propose per als que retribuïsquen en sòl la labor urbanitzadora. En tot cas, s'haurà de garantir l'accés dels propietaris a tota informació que resulte rellevant per a la defensa dels seus interessos, d'acord amb el que, a estos efectes, establix la normativa vigent.   
  
En tot cas, el programa haurà de contindre totes les previsions precises per a complir amb els següents objectius mínims, establits amb caràcter general per l'article 124 de la LUV:   
- Gestionar la transformació jurídica de les finques afectades pel programa.  
- Urbanitzar completament el sector objecte del programa, i realitzar les obres públiques addicionals que es necessiten, amb subjecció a les previsions temporals i econòmiques del programa.  
- Connectar i integrar adequadament la urbanització amb les xarxes d'infraestructures, d'energia, comunicacions i servicis públics existents.  
- Suplementar les infraestructures i espais públics o reserves dotacionals en els quals és necessari per a no minvar ni desequilibrar els nivells de qualitat, quantitat o capacitat de servici existents i exigibles reglamentàriament.  
- Obtindre els sòls dotacionals públics de l'àmbit de l'actuació, a favor de l'administració gratuïtament.  
- Ordenar el repartiment equitatiu de beneficis i càrregues de l'actuació entre els afectats.  
- Establir terminis per a edificar els solars resultants, que seran més breus en cas de ser propietat de l'urbanitzador, i açò últim és un objectiu complementari.   
  
Quarta. Sobre la possibilitat de presentar variants  
Es contempla la possibilitat d'execució per fases en el Pla General d'Ordenació Urbana, no obstant això, és decisió municipal l'execució per mitjà d'una única unitat d'execució, i no podrà presentar variants sobre l'àmbit de què ha sigut ordenat detalladament des del propi Pla General de Callosa de Segura, excepte l'excepció contemplada a este efecte en la LUV relativa a ajustos de detall en algun punt perimetral, que no es consideraran variants o mínimes alteracions que no afecten l'ordenació estructural.  
  
Quinta. Prescripcions tècniques particulars del projecte d'urbanització  
El projecte d'urbanització s'haurà d'ajustar a les previsions de les ordenances del pla general i al contingut de les normes municipals per a l'execució de les obres d'urbanització i la resta de normatives tècniques sectorials aprovades amb posterioritat i aplicables.  
A) Condicions específiques de connexió i integració de la unitat d'execució. S'establixen les següents:  
1. Xarxa viària. Les calçades es pavimentaran amb aglomerat asfàltic del tipus S20, de 6 cm de grossària mínim, sobre una doble capa de llasts artificials de 30 cm de grossària mínim cada una i S12 de 6 cm com a capa de redolament. En les juntes amb rastells de voreres o amb aparcaments es disposaran rigoles de formigó. Les voreres es pavimentaran amb taulell hidràulic sobre solera de formigó de 10 cm com a mínim, que alhora es disposarà sobre una doble capa de llasts artificials de 30 cm de grossària conjunta. Es remataran amb rastells de formigó, que seran montables en els accessos a parcel·les, passos de vianants, rotonda i semblants.   
En totes les voreres es disposarà dels corresponents escocells i arbratge. Els vials en el seu conjunt, tant calçades com aparcaments i voreres, s'executaran garantint, en els seus nivells, un entroncament correcte amb els vials preexistents limítrofs.   
Abans de l'inici de les obres s'acreditarà la correcció de les previsions efectuades en el projecte, tant pel que fa als materials triats com a les grossàries i formes de posada en obra, per mitjà de la realització de proves, sondejos i anàlisi que foren pertinents.   
2. Abastiment d'aigua i xarxa d'hidrants. Es projectarà una xarxa d'abastiment d'aigua potable a totes les parcel·les resultants, i s'haurà de realitzar el mallat corresponent, de manera que es puga garantir el subministrament per recorreguts alternatius per a evitar possibles talls per avaries. Esta xarxa estarà degudament connectada a la xarxa limítrof existent, i s'executarà d'acord amb la normativa vigent.  
La xarxa d'abastiment d'aigua haurà d'estar preparada per a donar servici a un número a determinar d'hidrants, tenint en compte que es distribuiran de manera que la distància mitjana per espais públics no siga major que 200 m, així com l'exigència que els edificis o establiments determinats per l'apartat 2.5 de l'apèndix 2 de la NBECPI/96, o si és el cas en el Codi Tècnic de l'Edificació (CTE), aprovat per Reial Decret 314/2006, de 17 de març, hauran d'estar protegits almenys per un hidrant, i s'augmentarà esta dotació com a mínim en un hidrant més per cada 10.000m² addicionals. Així mateix s'haurà de tindre en compte que els hidrants que protegisquen a un edifici hauran d'estar repartits pel seu perímetre, i seran fàcilment accessibles per als vehicles d'extinció d'incendis, i s'instal·laran fora dels espais destinats a circulació i estacionament de vehicles, i no estaran situats cap d'estos a més de 100 m d'un accés de l'edifici que protegisquen. Se senyalitzaran atenent a la Norma UNIX 23.033, addicionalment. S'hauran de complir les condicions establides pel Reglament d'Instal·lacions de Protecció Contra Incendis.   
  
S'haurà de justificar que la xarxa hidràulica d'abastiment a estos hidrants permeta el funcionament simultani de dos consecutius durant almenys dos hores, cada un d'estos amb un cabal de 1.000 l/min i una pressió mínima de 10 m. c. d. a., tot segons referències de l'apartat 2.4. de l'apèndix 2 de la NBECPI/96, o si és el cas en el Codi Tècnic de l'Edificació (CTE), aprovat per Reial Decret 314/2006, de 17 de març. També es disposaran connexions d'aigua per a la neteja de voreres i carrers i per al subministrament a camions o màquines de reg, les quals estaran dotades d'un comptador unificat que permeta controlar el consum d'aigua empleat a estos usos. Complementàriament a les anteriors, es projectarà una xarxa de reg per degoteig per a l'arbratge dels vials, si este es projecta, i una xarxa de reg, per degoteig i/o per aspersió, per a les zones verdes que es projecten, en funció del tipus de vegetació que es trie. Igualment estes instal·lacions hauran de comptar amb comptadors de manera que es puga controlar en el seu moment el consum d'aigua. Canonada mínima de 63 mm i 10 atmosferes de pressió.   
3. Sanejament. El sanejament es projectarà separatiu, i s'establirà una xarxa d'evacuació d'aigües fecals, i una altra diferent d'evacuació d'aigües pluvials.  
Els pous de registre de la xarxa d'aigües fecals es col·locaran cada 50 m com a màxim i en tots els encreuaments de carrer, canvis de direcció i canvis d'alineació de manera que permeta la connexió a pou de les connexions de les parcel·les.  
Els pous seran circulars de 1,10 m de diàmetre interior i l'altura mínima de 1,70 m i una grossària de 16 cm. Estaran formats per anells de formigó prefabricats, col·locats sobre una solera de 20 cm de grossària. Es formaran pendents i anell per a rebre el marc de la tapa. El marc i la tapa serà de fosa dúctil de diàmetre 60 cm per a càrregues de tràfic de 40 tn, amb escut i llegendes segons les normes de l'Ajuntament de Callosa de Segura.  
Les connexions domiciliàries es connectaran als pous amb tubs de PVC color teula classe 41 de diàmetre mínim 200 mm, i partiran d'arquetes de 50 x 50, amb tapa i marc de formigó que quedaran dins de les parcel·les privades. Les connexions tindran un pendent del 2 %.  
  
Les arquetes de la xarxa d'aigües fecals seran sifòniques i es construiran de fàbrica de rajola massissa o prefabricada. Les reixetes d'evacuació d'aigües seran de fosa.   
La totalitat dels embornals a instal·lar hauran de ser sifònics, en l'àmbit de la unitat d'execució. Canonada mínima de 30 de PVC.  
Els pendents de la xarxa de canonades estaran compresos entre el 0,25 % i el 0,6 % i portaran el sentit grafiat en els plans.  
Tots els trams discorreran soterrats pel centre dels vials, i es procurarà que el recobriment sobre la clau superior de les canonades no siga inferior a 1,5 m.  
Els trams de canonada s'instal·laran en rasa amb l'amplària corresponent, sobre llit d'arena de 15 cm de grossària i amb un farciment d'arena fins a 15 cm per damunt de la clau superior de la canonada. La resta de la canonada s'omplirà amb llast artificial en capes de 20 cm compactades fins al 100 % del Pròctor normal.  
4. Energia elèctrica i enllumenat urbà. El projecte contemplarà la dotació de sengles xarxes de distribució elèctrica, una en baixa tensió i l'altra en mitjana tensió, esta última en anell, en previsió de la futura demanda de centres de transformació propietat d'abonat, que es preveu alta, en funció de l'ús comercial i de la grandària de les botigues previst (mitjanes superfícies).   
Ambdós es projectaran d'acord amb la normativa vigent i a les instruccions corresponents de la companyia subministradora. Es disposaran els centres de transformació que siguen necessaris. Els subministraments que es prevegen en baixa tensió es dotaran amb les fornícules corresponents.   
En el cas en què la potència disponible siga inferior a la necessària, el projecte inclourà el subministrament de potència addicional des de la subestació més pròxima.   
El projecte contemplarà la desviació i soterrament de quantes instal·lacions existents siga necessari.  
L'enllumenat públic de vials es projectarà a base de punts de llum conformats per columnes amb braç per a la lluminària (a designar per l'Ajuntament) i amb altures a definir en funció dels nivells d'il·luminació finalment determinats, amb lluminàries Cutoff i llums de vapor de sodi d'alta pressió amb potència mínima de 150 w per a la instal·lació que done servici a la zona de calçada, i 100 w per a la zona de vianants si s'escau.   
L'enllumenat públic de les zones verdes s'acomodarà al tipus de vegetació que es projecte, i s'utilitzarà un punt de llum diferenciat de l'empleat per a l'enllumenat de vials.   
S'haurà de preveure un subministrament específic en baixa tensió per a donar servici a la instal·lació d'enllumenat públic, i s'instal·larà un quadre amb almenys tres eixides, i haurà d'estar dotada cada una d'estes de doble protecció contra curtcircuits i sobrecàrregues (una de tall omnipolar i una altra unipolar amb calibres coordinats de manera que es faciliten les labors d'identificació de possibles avaries), a més d'una protecció contra contactes indirectes implementada amb diferencials de reenganxament automàtic.   
Igualment s'haurà de preveure la instal·lació d'un reductor de flux centralitzat adequat a la potència finalment instal·lada.  
Per part dels Servicis Tècnics de l'Ajuntament es validarà el sistema més adequat per a evitar els possibles problemes d'avaries en estes instal·lacions provocats per futures accions dels rosegadors, i este haurà d'incidir principalment sobre els propis conductors, i secundàriament en les corresponents canalitzacions. Per a l'execució de la instal·lació d'enllumenat públic s'hauran de tindre en compte especialment les prescripcions establides per la ITCBT09 del Reial Decret 842/2002, de 2 d'agost, pel qual s'aprova el Reglament Electrotècnic per a Baixa Tensió, tant en les seues exigències a nivell d'instal·lació pròpiament dita com a respecte a la corresponent obra civil. Els punts de llum separats un màxim de 20 m.  
5. Gas. No s'establixen instal·lacions de gas.   
6. Telecomunicacions, telefonia i dades. Es projectarà una xarxa de conduccions apta per a l'estesa de les xarxes dels diferents operadors de telecomunicacions que puguen estar interessats a prestar servici en la zona d'actuació. S'hauran de preveure les connexions d'estes canalitzacions amb les instal·lacions existents, s's'escau.   
S'hauran de recollir les necessitats almenys dels operadors que, en el moment de redacció del projecte d'urbanització, presten servici en el municipi, o si no n'hi ha es justificarà documentalment la renúncia d'aquells operadors que no estiguen interessats a oferir els seus servicis en la zona d'actuació. Addicionalment i tenint en compte el que establix la Llei 32/2003, de 3 de novembre, General de Telecomunicacions, s'haurà de donar informació publica al projecte de referència, de manera que aquells operadors que pogueren estar interessats a donar servici a la zona pogueren evidenciar el seu interés d'implantació.   
  
Atés el que establix l'article 30.1 s'obrirà un període en què es tractarà que els diferents operadors interessats arriben a un acord voluntari per a la ubicació compartida i l'ús compartit d'infraestructures. Cas que no s'arribe a este acord les condicions de l'ús compartit s'establiran mitjançant una resolució de la Comissió del Mercat de les Telecomunicacions, i es tindrà en compte allò que establix l'article 30.3.  
   
En el seu moment l'Ajuntament exigirà que es deixen tubs de reserva addicionals a les necessitats dels operadors que mostren el seu interés, i es determinarà el número concret en funció de la quantitat d'operadors que finalment concórreguen.   
7. Zones verdes. Les zones verdes es dissenyaran de manera que faciliten tant el seu manteniment com el seu posterior gaudi pels usuaris. Es dotaran amb infraestructures de reg per aspersió i/o per degoteig, segons els tipus de coberta vegetal que es projecten. S'utilitzaran, si és possible, espècies autòctones, i en tot cas, adaptades a la climatologia de la zona.  
Les instal·lacions i xarxa de reg subministraran aigua en tot punt on existisca una plantació.  
Estes zones verdes hauran de quedar acabades amb semblants característiques a les executades en els sectors pròxims a la unitat d'actuació.  
8. Residus sòlids. Es dotarà de contenidors soterrats sobre calçada o vorera per a la gestió de residus sòlids. Estos contenidors seran de les mateixes característiques que els ubicats en la resta del nucli urbà.  
   
9. Senyalització viària i ordenació del trànsit. La senyalització viària vertical s'ha projectat d'acord amb la norma 8.3.R.H. del Ministeri de Foment. Els cartells de preavís i els senyals de direcció i de conformació seran d'acer galvanitzat perfilat i la resta de senyals de xapa de ferro. Tots els pals de sustentació són galvanitzats.  
  
Es col·locarà tota la senyalització vertical en tipus banderola.  
Els passos de vianants s'han situat en els encreuaments dels viaris i sempre tindran preferència els vianants.  
La velocitat màxima dels vehicles estarà limitada a 40 km/h i es disposen senyals per a això.  
10. Mobiliari urbà. El mobiliari urbà es dissenyarà d'acord amb les indicacions rebudes per part dels Servicis Tècnics Municipals. Així mateix, s'haurà de complir amb la normativa vigent, especialment amb la Llei d'Accessibilitat al Medi Urbà.  
Els elements que componen el mobiliari urbà són:  
- Bancs: es disposaran principalment en les zones verdes públiques.  
- Papereres: seran de tipus cilíndric abatible metàl·lic de fàcil neteja i manteniment. Es disposaran en les zones verdes i en el viari, separades entre si uns 100 metres lineals.  
- Fanals i bàculs d'enllumenat públic: estaran situats en tots els vials sobre les voreres i junt amb els rastells, així com en zones verdes, segons indicacions de l'apartat corresponent.  
- Escocells: formats per sòlids de formigó, sobre les voreres en tots els vials. Estaran protegits farcits de grava o un altre mètode, per a no formar escaló respecte a la vorera. Se situaran aproximadament a uns 8 metres uns dels altres.  
- Arbratge: se situaran en els escocells i es tindrà especial atenció que les seues branques no dificulten el pas de vianants per les voreres; les branques tindran una altura mínima de 2,20 metres.  
- Contenidors de recollida selectiva: situats en espais habilitats per a estos, i a una distància no major de 75/100 metres situats des de qualsevol punt de l'illa.  
- Senyalització de carrers, cartells en l'inici, final i encreuament de carrers: la instal·lació es realitzarà sobre pal de subjecció.  
- Senyalització de trànsit i vial: els que siguen necessaris d'acord amb la legislació i sempre sobre pal de subjecció.  
11. Disposició general per a les instal·lacions. Totes les conduccions d'instal·lacions es projectaran i executaran soterrades i es dotaran amb les arquetes de registre necessàries, proveïdes de tapes de superfície perfectament identificables, que seran antivandàliques i tindran la resistència necessària, en funció de la seua ubicació, sota les voreres o sota les calçades, i guardaran les distàncies establides en cada cas per la normativa vigent aplicable.   
La disposició de les conduccions d'instal·lacions serà preferentment sota les voreres, amb l'excepció de les d'evacuació d'aigües fecals i de pluvials, que es disposaran preferentment sota les calçades o sota les zones d'aparcament. En cas de ser impossible atendre estes disposicions, l'orde de preferència per a ubicar-les sota les voreres o sota les calçades serà el que es deriva de la relació que seguix:  
- Les d'energia elèctrica, en alta i mitjana tensió, es disposaran una damunt de l'altra, sempre sota les voreres i contigües a les alineacions de les parcel·les privades.   
- Les que alimenten l'enllumenat públic es disposaran sobre la vorera, prop de la línia de rastell.   
- Les conduccions d'aigua potable, i les de reg d'escocells en vials, es disposaran preferentment sota les voreres, igual que les que alimenten les preses d'aigua per al reg per neteja.   
- Les conduccions dels operadors de telecomunicacions es col·locaran sota les voreres, si és possible. De no ser-ho, es disposaran sota les zones d'aparcament o sota les calçades, però en tot cas prop de les voreres.   
- Les conduccions de gas, si l'amplària de les voreres impedira el seu allotjament, es disposaran sota les zones d'aparcament i pròximes a les línies de rastell.   
- Finalment, les conduccions d'evacuació d'aigües, tant fecals com pluvials, es disposaran sempre sota les calçades; les fecals preferentment en el centre d'estes i les pluvials en els costats. El projecte contemplarà, en tot cas, les solucions tècniques més senzilles i adequades per a resoldre els encreuaments entre unes conduccions i altres en general i en especial els que es deriven de la construcció de les connexions de cada servici.  
  
Sexta. Procediment i forma d'adjudicació del contracte  
Este concurs es regirà per les bases generals del terme municipal de Callosa de Segura, les regles i normes que resulten del contingut d'estes bases particulars, per les contingudes en la LUV, el ROGTU, i atenent a la legislació de contractes, en concret a la modalitat establida en el Text Refós de la Llei de Contractes de les Administracions Públiques (TRLCAP), de procediment obert i per concurs.  
  
Es regirà el procediment pel que establix els articles 130 a 140 LUV i articles 284 a 325 ROGTU.  
  
Sèptima. Candidats a agent urbanitzador (art. 119 LUV)  
Es remet a allò que s'ha establit per l'ordenança de bases generals del terme municipal de Callosa de Segura, en concret a la seua base sèptima:  
Podran ser urbanitzadors i promoure programes d'actuació les persones, físiques o jurídiques, espanyoles o estrangeres, que tinguen plena capacitat d'obrar, siguen o no propietàries dels terrenys afectats, i reunisquen les condicions de legitimació, solvència econòmica i financera, tècnica i professional exigides per la LUV i el ROGTU, per la normativa aplicable en matèria de contractació amb les administracions públiques i per les bases particulars de programació.  
  
Octava. Prescripcions tècniques particulars del projecte d'urbanització  
El projecte d'urbanització haurà d'ajustar-se a les previsions de les ordenances del Pla General d'Ordenació Urbana i al contingut de les normes municipals per a l'execució de les obres d'urbanització i la resta de normatives tècniques sectorials aprovades després de les esmentades normes. S'haurà d'ajustar a les determinacions d'estes bases, així com a allò que es recull en l'Acord de la CTU de 18 de gener de 2008, publicat en el Butlletí Oficial de la Província d'Alacant de 9 de novembre de 2009.  
  
Novena. Estimació dels terminis de desplegament i execució del programa d'actuació integrada  
Els terminis per al desplegament i execució del programa d'actuació integrada s'ajustaran al que establix l'article 332 del Reglament d'Ordenació i Gestió Territorial i Urbanística. En tot cas este termini no podrà superar els cinc anys.   
Excepte circumstàncies sobrevingudes d'importància, després de la comunicació d'estes a l'Ajuntament, els terminis totals o parcials d'execució previstos no podran prorrogar-se. L'incompliment d'esta obligació essencial habilitarà a l'Ajuntament a imposar les penalitats per incompliment previstes en l'article 143 de la LUV i en els articles 336 i següents del ROGTU i en la legislació aplicable en matèria de contractes de les administracions públiques.   
  
Deu. Innecessarietat de l'informe del Consell del Territori i el Paisatge  
Atés que l'àmbit objecte de programació ve classificat i ordenat detalladament en i des del propi pla general i després de l'aprovació i tramitació de la modificació publicada el 9 de novembre de 2009 en el Butlletí Oficial de la Província d'Alacant, i és, a més, inferior a 50 hectàrees i no mostra cap complexitat, no es considera necessari demanar dictamen del Consell del Territori i el Paisatge. Això, de conformitat al que establix l'article 136.4 de la LUV.   
  
  
Onze. Previsió relativa al preu de licitació i a les garanties a prestar pels licitadors i l'adjudicatari  
D'acord amb la documentació que es troba en l'expedient i amb els informes tècnics realitzats, el pressupost estimat d'execució per contracta és de 5.920.813,42 euros, sense IVA, més 320.698,59 euros per projectes i gastos a restituir a l'anterior urbanitzador.  
Als efectes de complir el que establix l'article 140.1 de la LUV i 286.1.h del ROGTU es considera, amb caràcter d'aproximació, que les càrregues del programa podran ascendir a la quantitat de 6.241.503 euros (sense incloure connexió elèctrica exterior al sector i suplement d'infraestructures, com després es dirà), pel que la garantia provisional a constituir pels participants en el procés de licitació es fixa en la quantitat de 124.830,06 euros, quantitat que suposa el 2% de l'estimació aproximada de les càrregues del programa d'actuació.   
De la mateixa manera i en relació amb el que disposa l'article 140.3 de la LUV, es fixa en 624.150,30 euros l'import de la garantia definitiva a prestar, en el seu moment, per l'adjudicatari del concurs, equivalent al 10% de les càrregues d'urbanització, sense perjuí de la seua adaptació en funció del pressupost definitiu de càrregues d'urbanització.  
A més del que s'ha dit, va ser objecte de tramitació al seu dia el programa d'actuació integrada i es va resoldre este basant-se en acord plenari de data 17 de maig de 2012. En este es recull la necessitat de tornar o abonar a l'anterior urbanitzador les següents quantitats i pels conceptes següents:  
- Avançament per la compra de l'excedent d'aprofitament: 779.150 euros.  
- Gastos de tramitació, gestió i projectes: 320.698,59 euros.  
Estes quantitats hauran de ser previstes en l'oferta a presentar per l'urbanitzador futur, de tal manera que el corresponent a projectes s'incloga entre els gastos de projectes (repercutible per tant als propietaris) i s'oferisca la recompra de l'excedent d'aprofitament, per una xifra o valor, almenys, igual a la quantitat a restituir a l'anterior urbanitzador, és a dir, 779.150 euros, a abonar a l'aprovació del projecte de reparcel·lació.  
No s'inclouen en el preu de licitació referit quantitats corresponents a connexions externes al sector, d'índole elèctrica, així com quantitat a abonar a l'EPSAR, per la qual cosa es podrà afegir al preu oferit el corresponent a esta infraestructura, en el cas que esta siga necessària, en el cas de la connexió elèctrica exterior al sector, o exigida, en el cas de pagament a l'EPSAR, per suplement d'infraestructures. S'entendrà que l'oferta realitzada per l'urbanitzador es troba dins de preu si esta no supera els preus abans indicats més els corresponents a les connexions elèctriques (exterior al sector) i suplement d'infraestructures, que per tant podran sumar-se a les quantitats esmentades.  
  
Quant a la forma i requisits de les garanties, caldrà ajustar-se al que preveu el TRLCAP i normativa de desplegament.  
La presentació de garantia provisional s'acreditarà de la manera següent:  
- Per mitjà de resguard de la tresoreria municipal, quan s'haja constituït en diners, en valors públics o en valors privats.  
- Per mitjà d'aval o pòlissa d'assegurança de caució, i s'haurà de verificar fefaentment la personalitat i/o legitimació de la persona que firma el document en nom de l'entitat.  
La garantia provisional romandrà vigent fins que s'adjudique el contracte, i s'acordarà la devolució en l'adjudicació. No obstant això, serà retinguda la de l'adjudicatari i confiscada la de les empreses que retiren injustificadament la seua proposició abans de l'adjudicació, i s'aplicarà el que establix l'article 62 del Reglament General de la Llei de Contractes de les Administracions Públiques (RGLCAP).   
Si l'adjudicatari optara, si és el cas, per aplicar l'import de la garantia provisional a la definitiva, haurà de ser cancel·lada la garantia provisional simultàniament a la constitució de la garantia definitiva.  
En tot cas, la garantia provisional respondrà del manteniment de les proposicions presentades pels licitadors fins a l'adjudicació i la de la proposició de l'adjudicatari fins a la formalització del contracte. Per a l'adjudicatari d'este concurs este percentatge quedarà afecte al pagament del que establix la clàusula de garantia definitiva.  
  
La garantia definitiva es constituirà prèviament a l'atorgament del contracte d'adjudicació d'agent urbanitzador, i la seua constitució i efectes es regiran pel que disposa la TRLCAP i el seu reglament.  
Podran comprometre's garanties addicionals respecte de les ofertes complementàries i es constituiran de la mateixa manera que la definitiva.  
  
Dotze. Model de proposició a presentar per les persones interessades  
En el seu moment les proposicions per a prendre part en el concurs hauran de ser redactades en idioma espanyol i es presentaran en tres sobres tancats, i s'acompanyarà instància que podrà ajustar-se al model establit en l'annex a estes bases.  
  
Tretze. Contingut de la proposició a presentar per les persones interessades  
Sobre A, «Documentació administrativa. Acreditació de condicions per a participar en el concurs».  
Es presentarà en sobre tancat i segellat, i s'ajustarà a allò que s'ha determinat en l'article 300.1 del ROGTU, en relació amb allò que s'ha disposat als efectes i concurrents en la LUV. En este sobre figurarà, per a la seua identificació, etiqueta que assenyalarà:  
«Acreditació de condicions, documentació administrativa, per a participar en el concurs per al desenrotllament de l'actuació integrada del sector UE 9 i SN 1 a 6 del Pla General d'Ordenació Urbana».  
1. En este s'incorporaran els documents següents:  
a) Aquells que acrediten la personalitat jurídica de l'aspirant i, si és procedent, la seua representació.  
b) Els documents que acrediten els requisits de solvència tècnica i professional, econòmica i financera, d'acord amb els exigits per les bases particulars reguladores del concurs.  
c) Declaració responsable de no trobar-se sotmés a cap de les prohibicions per a contractar establides per la legislació reguladora de la contractació administrativa, i s'hi inclourà expressament la circumstància de trobar-se al corrent en el compliment de les obligacions tributàries i amb la seguretat social imposades per les disposicions vigents, i de no haver participat en la redacció, investigació o desenrotllament de l'ordenació sobre la qual se sustenta l'actuació.  
d) Resguard acreditatiu de la garantia provisional.  
e) Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol orde, per a totes les incidències que, de manera directa o indirecta, pogueren sorgir durant el procediment d'adjudicació i durant el desplegament i execució del programa d'actuació integrada, amb renúncia expressa, si és procedent, al fur jurisdiccional estranger que poguera correspondre'ls.  
f) Declaració jurada o acta notarial acreditativa d'haver-se practicat o intentat practicar els avisos a què es referix l'article 134.4 de la LUV. A estos efectes, el llistat de titulars i domicilis fiscals serà facilitat per esta corporació a tot aquell que, iniciat el període de licitació, manifeste per escrit davant d'este ajuntament la seua intenció de formular proposició per a obtindre l'adjudicació de la condició d'agent urbanitzador.  
  
En tot cas, amb caràcter previ a la formalització del contracte administratiu, l'Ajuntament de Callosa de Segura requerirà a l'adjudicatari proposat la justificació documental íntegra de tals extrems.  
  
En referència a l'article 133.2 de la LUV, cada concursant no podrà presentar més d'una proposició. Tampoc podrà subscriure cap proposta en unió temporal amb altres si ho ha fet individualment o figurar en més d'una agrupació. L'incompliment d'estes normes donarà lloc a la no-admissió de totes les propostes de programa presentades per este.   
  
Sobre B: «Alternativa tècnica».  
Es presentarà en sobre obert, d'acord amb el que preveu l'article 300.3 del ROGTU, en relació amb allò que es disposa a estos efectes en la LUV, i s'acompanyarà del seu contingut en suport informàtic.   
Contindrà tres còpies de la documentació que integra d'esta, atés que l'alternativa tècnica estarà conformada, com a mínim, pels projectes o instruments urbanístics descrits en la base tercera.  
Sobre C, «Proposició juridicoeconòmica».  
En el sobre figurarà:  
«Proposició juridicoeconòmica. Concurs per al desenrotllament de l'actuació integrada del sector UE 9 i SN 1 a 6 del Pla General d'Ordenació Urbana».  
La proposició juridicoeconòmica, que es presentarà en plica tancada, en virtut del que preveu l'article 300.2 del ROGTU.  
El model d'instància inclosa en el sobre serà el previst en annex a estes bases particulars. En atenció a l'anteriorment assenyalat la proposició juridicoeconòmica inclourà necessàriament la documentació relativa als aspectes següents:  
a) Regulació de les relacions de l'urbanitzador i els propietaris i, en particular, la modalitat de retribució al promotor i informació suficient que permeta als propietaris conéixer les conseqüències econòmiques que comporte per a ells la proposta i l'elecció de cada modalitat de retribució, que es concretaran segons l'article 302.1 del ROGTU, en els continguts següents:  
1. Expressió de les magnituds urbanístiques rellevants establides pel planejament que incidisquen en la determinació dels drets d'adjudicació, com ara dimensions de parcel·la mínima de resultat, aprofitament subjectiu i superfície mínima de terreny d'origen necessaris per a resultar adjudicatari de parcel·la resultant o de quota indivisa.  
  
2. Import global de les càrregues d'urbanització i del coeficient de canvi.  
3. Informació sobre la possibilitat d'optar per la modalitat de retribució en diners, i mode, condicions i termini per a l'exercici d'eixa opció de retribució.  
4. Estimació preliminar de la repercussió unitària per metre quadrat dels gastos variables i de la indemnització individualitzada que corresponga als interessats per construccions i plantacions que hagen de desaparéixer o per altres conceptes.  
b) Acreditació de la titularitat i identificació gràfica i registral dels terrenys, dins de l'àmbit de l'actuació i a disposició de l'urbanitzador, siguen de la seua propietat o d'altres propietaris amb què tinga contracte suficient, que hagen de quedar afectes, amb garantia real inscrita en el Registre de la Propietat, al compliment de les obligacions pròpies d'este urbanitzador, en ocasió de la firma del contracte, per a assegurar l'execució dels objectius imprescindibles o complementaris del programa. L'afecció es traslladarà a les finques de resultat que s'adjudiquen després de la reparcel·lació.  
c) Full resum de les dades econòmiques rellevants, segons model que s'acompanya com a annex.  
d) La documentació necessària per a determinar amb claredat les magnituds econòmiques del programa, diferenciant els aspectes següents:  
a. Pressupost de licitació de l'obra d'urbanització: amb l'abast previst en l'article 168.1.a i b, de la LUV.  
b. Cost de projectes: cost de redacció i direcció dels projectes tècnics, s'especificarà cada projecte, que es referix l'article 168.1.c de la LUV. Haurà d'incloure's entre estos costos la quantitat de 320.698,59 euros per al seu abonament a l'anterior urbanitzador, segons acord plenari de data 17 de maig de 2012.  
c. Gastos de gestió: gastos de gestió de l'urbanitzador, calculats en un percentatge del que represente la suma de les partides corresponents a conceptes anteriors.  
d. Benefici de l'urbanitzador: benefici empresarial de l'urbanitzador, calculat en un percentatge de la suma dels conceptes indicats en els apartats anteriors, que, en cap cas, podrà superar el 10%.  
e. Càrregues d'urbanització: càrregues d'urbanització que l'urbanitzador es compromet a repercutir, com a màxim, als propietaris afectats pels conceptes anteriorment indicats.  
f. Coeficient de canvi: part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a la mencionada modalitat de retribució.  
g. Preu del sòl als efectes de canvi: preu del sòl a què, en coherència amb el coeficient de canvi, es descomptaran de les càrregues d'urbanització els terrenys d'aquells propietaris que retribuïsquen amb ells a l'urbanitzador.  
h. Finançament: condicions de finançament oferides per l'urbanitzador per al pagament de les quotes d'urbanització a aquells propietari acollits a elles, si és el cas, recolzades per una entitat financera degudament registrada.  
i. Oferta econòmica per la compra o adquisició de l'excedent d'aprofitament, que almenys iguale la quantitat de 779.150 euros a abonar a l'aprovació del projecte de reparcel·lació.  
  
Catorze. Termini i lloc per a la presentació de les proposicions  
El termini per a la presentació de sol·licituds serà de tres mesos des de la remissió de l'anunci de concurs al Diari Oficial de la Unió Europea, la data exacta del qual s'indicarà en l'esmentat anunci del concurs que haurà de publicar-se en el Diari Oficial de la Unió Europea, en el Diari Oficial de la Comunitat Valenciana i en el tauler d'anuncis de l'Ajuntament, de conformitat amb el que establixen els articles 132 i 133.3 de la LUV i 291 del ROGTU.  
Els documents seran aportats en el registre municipal en dies i hores hàbils.   
Ajuntament de Callosa de Segura  
Plaça d'Espanya, 1  
03413 Callosa de Segura (Alacant)  
Si l'últim dia de termini coincidira en dissabte, s'entendrà inhàbil a estos efectes, i es computarà l'endemà hàbil.   
  
Quinze. Documentació acreditativa del compliment dels criteris de solvència econòmica i financera, tècnica i professional, exigibles als concursants  
1. Criteris d'avaluació de la solvència econòmica i financera:   
La solvència econòmica i financera dels aspirants a agent urbanitzador podrà ser justificada per un o més dels mitjans següents:  
  
a) Informe d'institucions financeres o, si és procedent, es justificarà l'existència d'una assegurança d'indemnització per riscos professionals.  
b) Si es tractara de persones jurídiques, presentació dels comptes anuals o d'extracte d'estes, en el cas en què la publicació d'estes siga obligatòria en la legislació del país on l'aspirant a urbanitzador estiga establit.  
c) Declaració sobre el volum global de negocis i, si és procedent, sobre el volum de negocis relacionat amb el desenrotllament i la promoció d'actuacions semblants que són objecte de concurs, corresponent com a màxim als tres últims exercicis.  
Si per raons justificades l'urbanitzador no estiguera en condicions de presentar les referències esmentades, podrà acreditar la seua solvència econòmica i financera per mitjà de qualsevol altre document que l'administració considere suficient, i podrà basar-se en la solvència d'altres entitats, amb independència dels vincles jurídics que tinguen establits entre estos. A estos efectes, les agrupacions d'interés urbanístic podran acreditar la seua solvència econòmica i financera amb l'acreditació de la titularitat registral dels drets sobre els terrenys que van servir de base per a la seua constitució.  
La justificació de la solvència econòmica i financera de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podran basar-se en els requisits de solvència, d'almenys, un dels seus membres.  
2. Criteris per a l'avaluació de la solvència tècnica i professional:  
  
La justificació de la solvència tècnica i professional de l'urbanitzador s'acreditarà per un o més dels mitjans següents:  
a) Presentació d'una relació dels programes d'actuació integrada promoguts i gestionats pel concursant.  
b) Indicació de l'equip tècnic, estiga o no integrat en l'estructura organitzativa de l'urbanitzador, que participe en la gestió del programa d'actuació integrada, i especialment dels responsables del control de qualitat.  
c) Titulacions acadèmiques i professionals del personal de direcció de l'urbanitzador.  
d) Declaració que indique la mitjana anual de personal, amb menció, si s'escau, del grau d'estabilitat en l'ocupació i la plantilla del personal directiu durant els tres últims anys.  
e) Declaració del material, instal·lacions i equip tècnic amb què compte l'urbanitzador per al compliment dels seus compromisos.  
f) Declaració de les mesures adoptades per a controlar la qualitat durant el desplegament i execució del programa d'actuació integrada, i s'hi inclouran els mitjans d'estudi i investigació de què es dispose.  
  
g) Declaració de les mesures de gestió mediambiental que el concursant està disposat a aplicar durant el desplegament i execució del programa d'actuació integrada.  
Si per raons justificades en cada cas concret l'urbanitzador no estiguera en condicions de presentar les referències sol·licitades per l'Ajuntament, podrà acreditar la seua solvència tècnica i professional i es basarà en la solvència d'altres entitats, amb independència dels vincles jurídics que tinguen establits entre estos, i haurà de demostrar en este cas davant de l'Ajuntament que comptarà amb els mitjans necessaris per a l'execució del programa d'actuació integrada, presentant els compromisos o documents d'anàloga naturalesa que hagen subscrit entre ambdós. L'anterior s'aplicarà, en tot cas, quan concórrega a la licitació una agrupació d'interés urbanístic.  
La justificació de la solvència tècnica i professional de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podrà basar-se en els requisits de solvència, d'almenys, un dels seus membres.  
  
Setze. Recepció de la documentació  
Acabat el termini de recepció de proposicions, el funcionari responsable del registre corresponent expedirà una certificació relacionada de la documentació rebuda o de l'absència de licitadors, si s'escau, la que conjuntament amb aquella remetran el secretari de la taula d'estudi de les propostes.  
Si s'haguera anunciat la remissió per correu, amb els requisits establits en l'article 80.4 del Reglament General de la Llei de Contractes de les Administracions Públiques, tan prompte com siga rebuda i, en tot cas, transcorregut el termini de 10 dies indicat en este, el cap de l'oficina receptora expedirà certificació de la documentació rebuda per a remetre-la, igualment, al secretari de la taula d'estudi de les propostes.  
  
  
Dèsset. Taula d'estudi de les propostes  
Aplicant els criteris del TRLCAP/00, per a l'examen i valoració de les proposicions dels licitadors, l'òrgan de contractació estarà assistit per una taula d'estudi de les propostes. Esta taula estarà composta per:  
  
L'alcalde president de la corporació municipal, o membre en qui delegue.  
Vocals:  
- El secretari de la corporació, o persona que legalment el substituïsca.  
- El tècnic al servici de l'Ajuntament, o si no n'hi ha a designar pel president de la corporació.  
- El regidor de medi ambient o d'hisenda (si hi ha), o persona en qui delegue.  
- El regidor d'obres, o persona en qui delegue.  
Esta taula podrà demanar en qualsevol temps els assessoraments de tercers experts membres o no dels servicis de la corporació, quan ho estime oportú.  
  
Díhuit. Criteris objectius d'adjudicació del programa d'actuació integrada  
D'acord amb el que disposa l'article 312.2.c del ROGTU, en relació amb el que establix el número 3 d'este article, es decidix que la puntuació de l'alternativa tècnica representarà el 50 % del total de la valoració del concurs, i la puntuació de la proposició juridicoeconòmica aconseguirà el 50 % restant.   
D'acord amb el que exposa i amb el que establix l'article 312.5 del ROGTU, els elements susceptibles de valoració de l'alternativa tècnica, que podran aconseguir en conjunt un màxim de 50 punts, s'avaluaran d'acord amb els criteris següents:  
1. La qualitat tècnica de la solució proposada per a la urbanització representarà el 50 % del total, per la qual cosa podrà aconseguir un màxim de 25 punts.  
2. La resolució de la integració de l'actuació en el seu entorn i millor estructuració de dotacions públiques i espais lliures representarà un 20 % del total, la qual cosa li permetrà aconseguir un màxim de 10 punts.  
3. El número, disseny, ubicació i qualitat dels habitatges sotmesos a algun règim de protecció que es comprometa a promoure l'urbanitzador representarà un 10 % del total, la qual cosa li permetrà aconseguir un màxim de 5 punts.  
4. La inversió en programes de restauració paisatgística o d'imatge urbana dins de l'àmbit del programa representarà un 10% del total, la qual cosa li permetrà aconseguir un màxim de 5 punts.  
5. El termini, els compromisos d'edificació simultània a la urbanització, els compromisos addicionals assumits per l'urbanitzador i els mitjans per al control de les diferents prestacions representaran, en conjunt, un 10 % del total, la qual cosa li permetrà aconseguir un màxim de 5 punts.  
Els elements susceptibles de valoració de la proposició juridicoeconòmica que, tal com s'ha assenyalat, podran aconseguir en conjunt un màxim de 50 punts, s'avaluaran d'acord amb els criteris següents:  
  
1. L'import de les càrregues d'urbanització per metre quadrat d'edificabilitat representarà un 40 % del total, la qual cosa li permetrà aconseguir un màxim de 20 punts.  
2. La valoració dels terrenys als efectes de fixar el coeficient de canvi i de determinar la proporció d'aprofitaments que han de constituir la retribució de l'urbanitzador quan procedisca i la major proporció de terrenys afectes amb garantia real al compliment de les obligacions especials d'edificació representarà un 20 % del total, la qual cosa li permetrà aconseguir un màxim de 10 punts.  
3. Els compromisos financers per a l'execució de les obligacions complementàries assumides per l'urbanitzador representaran un 10 % del total, la qual cosa li permetrà aconseguir un màxim de 5 punts.  
4. La millora de l'oferta per a la recompra de l'excedent d'aprofitament (sobre el mínim de 779.150 euros) suposarà un 30 % del total, fins a 15 punts, un punt per cada 10 % de millora sobre este preu (aplicació proporcional per a pujades no exactes).  
Per a la precisió d'estos criteris s'ha considerat la necessitat de dotar al sector d'una urbanització de qualitat, la qual cosa no aconsella primar excessivament la variable relativa a les càrregues d'urbanització. Paral·lelament, s'ha optat per un tractament neutre de la variable relativa a la valoració dels terrenys, per a no incentivar clarament l'opció de dedicar un excés de recursos a este extrem, en detriment de la seua dedicació a la qualitat de la urbanització. En tot cas, tampoc sembla aconsellable primar l'assumpció d'obligacions especials d'edificació.  
  
  
Dènou. Puntuació mínima que hauran de superar les alternatives tècniques  
En compliment del que disposa l'apartat k del número 1 de l'article 286 del Reglament d'Ordenació i Gestió Territorial i Urbanística, es fixa en el 50 % de la total puntuació obtenible el mínim que han de superar les alternatives tècniques perquè puguen ser sotmeses a valoració les proposicions juridicoeconòmiques que les desenrotllen.   
  
  
Vint. Adjudicació connexa o condicionada  
En principi no es preveu la necessitat de produir-se una eventual adjudicació condicionada a l'efectiva realització de determinacions pròpies d'altres actuacions urbanístiques. D'entendre's necessari en l'elaboració de les alternatives, es procedirà d'acord amb el que disposa l'article 139 de la LUV.  
  
Vint-i-una. Naturalesa del contracte i prerrogatives de l'administració i caràcter jurisdiccional  
El contracte a subscriure entre l'adjudicatari del concurs i l'Ajuntament tindrà caràcter d'administratiu especial, d'acord amb el que disposa la legislació de contractes de les administracions públiques.  
  
En tot cas, l'Ajuntament ostentarà les prerrogatives que li reconeix la legislació de contractes de les administracions públiques i, com a mínim, les d'interpretar els contractes administratius, resoldre els dubtes que oferisca el seu compliment, modificar els termes de l'adjudicació per causes imprevistes o no previstes en les bases i que siguen d'interés públic, acordar la seua resolució i determinar els efectes d'esta, de conformitat amb les causes, procediment i efectes i establits en la Llei Urbanística Valenciana i en el Reglament d'Ordenació i Gestió Territorial i Urbanística.  
  
Vint-i-dos. Orde jurisdiccional competent  
L'orde jurisdiccional competent per a conéixer les qüestions que puguen suscitar-se en la preparació, resolució i execució de l'esmentat contracte administratiu especial entre l'administració municipal i l'agent urbanitzador serà el contenciós administratiu, tal com establix l'article 2.b de la Llei 29/1998, Reguladora de la Jurisdicció Contenciosa Administrativa (LRJCA).  
  
Vint-i-tres. Efecte suspensiu  
La publicació en el Diari Oficial de la Comunitat Valenciana (DOCV) de l'anunci de l'aprovació de les bases particulars de programació produirà els efectes suspensius de l'atorgament de llicències i de nous programes a què es referixen els articles 101.2 i 103 de la LUV, respectivament, referit a l'àmbit a programar i sense perjuí de l'efecte suspensiu del propi acord municipal en virtut de l'article 101.1 de l'esmentat text legal.  
  
Vint-i-quatre. Entrada en vigor  
Estes bases particulars adquirixen validesa amb l'aprovació municipal i la seua eficàcia quedarà demorada fins a la publicació en el Diari Oficial de la Comunitat Valenciana.  
  
Callosa de Segura, 8 d'octubre de 2012.- L'alcalde: Fco. Javier Pérez Trigueros.